Elina Tanskanen ei hätkähdä kysymystä siitä, miksi lastenhahmot voivat kiihottaa joitakin vanhempia.­

Kuluvalla viikolla heräsi vilkas keskustelu siitä, voiko lastenohjelman hahmo tosiaankin olla joidenkin vanhempien, erityisesti isien, mieleen seksuaalisessa merkityksessä. Keskustelu lähti käyntiin siitä, kun Aamulehden toimittaja arvioi kolumnissaan, että yksi jos toinenkin mies pitäisi Pikku Kakkosesta tuttua Katti Matikaista seksikkäänä.

Matikaista näyttelevä suosikkijuontaja Silja Sillanpää näki asian aivan toisin.

– Katti Matikainen on lapsia varten kehitetty lapsenkaltainen ja viaton roolihahmo. Seksuaalisuus ei liity Matikaiseen tai Matikaisena tekemiini sisältöihin mitenkään, hän painotti IS:n haastattelussa.

Seksuaaliterapeutti arvioi

Seksuaaliterapeutti ja tulevan Ensitreffit alttarilla -kauden asiantuntija Elina Tanskasen mielestä kohua herättäneessä kolumnissa käsitellään sitä, että Katti Matikainen -hahmossa voi olla joillekuille jotain fetissinomaista.

– Siitä, miten ja miksi fetissit syntyvät, on monenlaisia teorioita. Itse lähden siitä käsityksestä, että fetissit ovat useiden tekijöiden summa, joista isokin osa voi olla sattuman kauppaa. Toisin sanoen kaksi ihmistä, joista molemmat pitävät Katti Matikaista omien sanojensa mukaan kuumana, saattavat tehdä niin hyvin eri syistä, Tanskanen arvioi IS:lle.

Tanskasen mukaan hyvin monella on jotain fetissejä, mutta sitä ei välttämättä tiedosta.

Entä kuinka tavallista on kiihottua oudosta eläinasusta tai jostain mielikuvitushahmosta?

– Tähän minulla ei ole antaa mitään tilastotietoa. Tosiaan fetissit voivat olla hyvin monenlaisia: esimerkiksi fyysisiä ja henkisiä ominaisuuksia, paikkoja, tunnelmia, mielentiloja, toimintoja, esineitä, materiaaleja ja kaikkien näiden yhdistelmiä.

Tilanne voi olla vaikea myös puolisolle, jos oma kumppani tuntuu innostuvan jostain vaikeasti ymmärrettävästä, kuten television lastenhahmosta.

– Se, miten kannattaa suhtautua, on aina yksilö- ja suhdekohtaista, ja tilannetta pitää arvioida kokonaisuutena. Joku saattaa kokea, ettei ole mitään ongelmaa ja heittää läppää aiheesta kumppaninsa kanssa, ja jotain toista voi ahdistaa niin, että voi tehdä hyvää hakea keskusteluapua.

Pahimmillaan oudot fetissit voivat aiheuttaa suhteessa paljonkin negatiivisia tunteita, kuten mustasukkaisuutta.

Miten mustasukkaisuutta parisuhteessa voisi estää?

– Mustasukkaisuus kumpuaa yleensä turvattomuuden tunteesta. Siitä, että jokin tuntuu uhkaavan suhdetta. Mustasukkaisuus voi johtua esimerkiksi omasta henkilöhistoriasta johtuvista syistä tai suhteessa voi olla jotain, mikä herättää esimerkiksi epävarmuutta, Tanskanen toteaa.

– Kannattaa pohtia sekä itsekseen että kumppanin kanssa sitä, miten ja miksi mustasukkaisuus ilmenee ja mitä tilanteen parantamiseksi voitaisiin yhdessä tehdä.